Kaapse bendes: Gevaarlik, magtig en met landwye tentakels
Kaapstad se bendes is vandag 'n kernplatform vir georganiseerde misdaad in Suid-Afrika, en in baie gevalle word hulle deur misdaadbase met nasionale invloed en mag gelei, skryf MARK SHAW en JULIAN RADEMEYER.
Mark Shaw en Julian Rademeyer
OP 'n straathoek in Hanover Park wys 'n moordenaar wat op parool vrygelaat is windmakerig 'n pistool vir 'n groep Americans-bendelede; hy gooi dobbelstene, smous met dwelms en spog oor moord. "Ice, buttons, tik, alles!" roep hy uit wanneer senuweeagtige kliënte behoedsaam nader kom. 'n Coronavirus-masker, wat 'n helper as 'n kenband dra, dien as 'n netjiese manier om die dwelms waarmee gesmous word weg te steek.
Hierdie toneel, soos baie ander soortgelykes, het hom op 'n dag op die piek van die Covid-19-pandemie in Kaapstad afgespeel. As dit nie so werklik was nie, kon dit 'n cliché wees – die soort beeld wat baie Suid-Afrikaners het wanneer hulle aan bendes en die Kaapse Vlakte dink. Dalk, saam met die Covid-masker, is dit 'n simbool van die bendes se vermoë om vinnig op veranderende omstandighede te reageer.
Maar om aan die Kaapse bendes as 'n uniek Wes-Kaapse "afwyking" te dink, vasgevang in tyd en plek, al vegtend oor straattransaksies en stukkies armoedige gebied waar min deur die dekades verander het, sal 'n fout wees. Die Kaapse bendes is 'n integrale deel van 'n nasionale misdaadnetwerk wat twyfelagtige sakelui, dwelmhandelaars, smokkelaars, motorfietsbendelede, uitsmyters en skuldinvorderaars aan Gauteng se Oos- en Wes-Rand verbind met bendes in Westbury, Johannesburg, Gelvandale in die Oos-Kaap en Durban in KwaZulu-Natal. Hulle base is 'n kriminele elite wie se welvaart van 'n baie wyer netwerk met ander misdaadfigure landwyd afhang. Talle het internasionale konneksies gevestig...